ดัชนีเชื่อมั่น พ.ย.สูงสึด รอบ 13 เดือน
โพสต์ทูเดย์ - ดัชนีเชื่อมั่นผู้บริโภคพ.ย. ปรับตัวสูงสุดในรอบ 13 เดือน หลังคนคาดหวังอนาคตดีขึ้นจากงบไทยเข้มแข็ง/แก้หนี้นอกระบบ/ประกันรายได้ คาดปีใหม่กำลังซื้อคึกคัก แต่จับตามาบตาพุด/การเมืองบานปลายฉุดดัชนีต่อ
8 ธ.ค. 2552

โพสต์ทูเดย์ - ดัชนีเชื่อมั่นผู้บริโภคพ.ย. ปรับตัวสูงสุดในรอบ 13 เดือน หลังคนคาดหวังอนาคตดีขึ้นจากงบไทยเข้มแข็ง/แก้หนี้นอกระบบ/ประกันรายได้ คาดปีใหม่กำลังซื้อคึกคัก แต่จับตามาบตาพุด/การเมืองบานปลายฉุดดัชนีต่อ 
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย เปิดเผยว่า จากการสำรวจประชาชนทั่วประเทศ 2,242 ตัวอย่าง เกี่ยวกับความเชื่อมั่นต่อเศรษฐกิจไทยเดือนพ.ย. 2552 พบว่า ดัชนีความเชื่อมั่นทุกรายการปรับตัวดีขึ้น โดยดัชนีความเชื่อมั่นผู้บริโภค (CCI) พ.ย. 76.5 เพิ่มจากต.ค. 75.4 ซึ่งปรับตัวสูงสุดในรอบ 13 เดือน ดัชนีความเชื่อมั่นผู้บริโภคปัจจุบัน 63.8 จาก 63.3 และดัชนีความเชื่อมั่นผู้บริโภคในอนาคต 79.5 จาก 78.2 เป็นผลจากดัชนีเกี่ยวกับเศรษฐกิจโดยรวมอยู่ที่ 69.1 จาก 68.0 ดัชนีความเชื่อมั่นเกี่ยวกับโอกาสหางานทำ 67.8 จาก 66.9 และดัชนีความเชื่อมั่นเกี่ยวกับรายได้ในอนาคต 92.6 จาก 91.2 
ปัจจัยที่ทำให้ดัชนีปรับตัวเป็นบวก ได้แก่ คณะกรรมการพัฒนาการเศรษฐกิจและสังคมแห่งชาติ ระบุว่าไตรมาส 3 เศรษฐกิจประเทศจะขยายตัวติดลบน้อยลงเหลือ 2.8% ค่าเงินบาทแข็งค่าขึ้นเล็กน้อย สะท้อนให้เห็นว่ามีเงินตราต่างประเทศไหลเข้ามา ดัชนีตลาดหุ้นไทยพ.ย.ปรับตัวสูงขึ้น 3.83 จุด และระดับราคาน้ำมันขายปลีกในประเทศไม่เปลี่ยนแปลงไปจากสิ้นเดือนต.ค. 
 "ดัชนีสะท้อนว่าผู้บริโภคมีความหวังว่าแนวโน้มเศรษฐกิจในอนาคตจะปรับตัวดีขึ้น เห็นได้จากดัชนีเกี่ยวข้องกับอนาคตปรับเพิ่มขึ้นต่อเนื่อง 6-7 เดือนต่อกัน โดยมีความหวังจากมาตรการกระตุ้นเศรษฐกิจของภาครัฐทั้งโครงการไทยเข้มแข็ง การแก้ไขหนี้นอกระบบ การประกันรายได้ให้เกษตรกร และภาวะเศรษฐกิจโลกเริ่มดีขึ้น” นายธวรรธน์ กล่าว   
อย่างไรก็ตาม การปรับตัวดีขึ้นของดัชนีความเชื่อมั่นผู้บริโภคยังเป็นสัญญาณเปราะบาง เพราะมีปัจจัยลบบั่นทอนความเชื่อมั่น ทั้งความวุ่นวายจากการชุมนุมทางการเมืองที่ยังคงต้องติดตามอย่างใกล้ชิดในช่วงเดือนธ.ค. การเยียวยาให้ความช่วยเหลือหลังการตัดสินคดี 76 โครงการในมาบตาพุด ค่าครองชีพสูง และผลกระทบจากเศรษฐกิจโลกทั้งการลดค่าเงินด่องของเวียดนาม ที่อาจกระทบต่อการส่งออกไทย รวมถึงการเกิดปัญหาการชำระหนี้ของกลุ่มดูไบเวิลด์ แต่หากปัจจัยเหล่านี้ไม่ส่งผลกระทบรุนแรงจนมาหักล้าง คาดว่าแนวโน้มความเชื่อมั่นต่อจะปรับตัวดีขึ้นตั้งแต่ไตรมาสแรกของปีหน้า จะฟื้นเข้าสู่ภาวะปกติได้ในกลางปี หรือพ.ค.-มิ.ย. 2553 ซึ่งจะทำให้การบริโภคสามารถเป็นตัวขับเคลื่อนเศรษฐกิจไทยได้    
"แม้ดัชนีจะเพิ่มขึ้น แต่ยังไม่มีสัญญาณว่าจะฟื้นตัวอย่างชัดเจน ผู้บริโภคยังระมัดระวังการใช้จ่ายอยู่เนื่องจากภาคประชาชนไม่รับรู้ถึงสัญญาณเศรษฐกิจฟื้นในปัจจุบัน แต่เชื่อว่าการใช้จ่ายช่วงปีใหม่น่าจะคึกคักกว่าปีที่แล้ว เห็นได้จากดัชนีความเห็นเกี่ยวกับสินค้าคงทน บ้าน รถยนต์คันใหม่ รวมถึงการท่องเที่ยวเพิ่มขึ้นถึง 3 จุด” นายธนวรรธน์ 
สำหรับการต่ออายุ 5 มาตรการช่วยเหลือค่าครองชีพ เห็นว่าจำเป็นในบางมาตรการ คือค่ารถเมล์-รถไฟ แต่ค่าน้ำ-ค่าไฟฟ้า สามารถยกเลิกได้ เพราะมาตรการช่วยเหลือค่าครองชีพจะช่วยลดแรงกดดันอัตราเงินเฟ้อในปีหน้าไม่ให้ขึ้นเร็ว และทำให้ธนาคารแห่งประเทศไทยไม่จำเป็นต้องขึ้นอัตราดอกเบี้ยเชิงนโยบายเร็วขึ้น ซึ่งจะเอื้อประโยชน์ต่อระบบเศรษฐกิจและความเชื่อมั่นของผู้บริโภค